**Dohányzásmentes Világnap - 2002. május 31.**

**Dohánymentes sportolás - Tiszta játékot!**

Az "Ép testben ép lélek" ideálját már az ókorban megfogalmazták. A rendszeres testmozgás, a sportolás nem csak a fizikai teljesítőképességet növeli, nem csak az ügyességet fejleszti, hanem az akaraterőt, a kitűzött cél megvalósításának az igényét, a jellemet is. A sport és az egészség - a testi és a lelki egészség - rokon fogalmak, ugyanúgy, mint a sport és a fiatalság. A népszerű sportágak versenyei, mérkőzései nagyon sok ember - elsősorban fiatalember - érdeklődését vonzza.

Ezeken a sporteseményeken azonban disszonáns, oda nem illő hatások is érik a résztvevőket, a nézőket. A világ számos országában cigarettareklámok virítanak a stadionok falán, a sportolók mezén, a sportszereken. Cigaretta és sport? Cigaretta és fiatalság? Cigaretta és egészség? Cáfolhatatlan adatok bizonyítják, hogy a cigaretta számos súlyos, gyakran halálos betegséget okoz. Cáfolhatatlan adatok bizonyítják, hogy a dohányzás rontja a fizikai teljesítőképességet. Cáfolhatatlan adatok bizonyítják, hogy a cigarettázás pusztítja a férfi ivarsejteket és nemzőképtelenséget okozhat. Korai menopauza, ráncos bőr, fénytelen, töredező haj a dohányzó nők sorsa. Mindezekről azonban nem beszélnek a dohányreklámok.

Szerencsére nálunk már tilos a dohányáruk reklámozása. De még nagyon jól emlékszünk arra, hogy az óriásplakátokról, a népszerű filmek előtt a mozikban vetített reklámokról csupa fiatal, kicsattanó egészségű, boldognak és sikeresnek látszó fiatal nő és férfi mosolygott ránk - azt sugallva, hogy mi is ilyenek leszünk, csak a hirdetett cigarettát kell szívnunk. A reklámokról kiszorulva a dohányipar más módon próbálja befolyásolni a fiatalokat. Az a céljuk, hogy minél több gyerek és serdülő minél fiatalabb korban kezdjen el dohányozni, váljon egy életre nikotinfüggővé és gyarapítsa a dohányosok táborát. A fiatalok megszólítására látnak lehetőséget a sportesemények és sportszervezetek szponzorálása útján, ami nem más, mint a dohányáruk rejtett - és néha nem is nagyon rejtett - promóciója, a dohányipar és a sport összekapcsolása és ezáltal önmaguk "szalonképessé" tétele. Az egyik legnagyobb amerikai dohánygyár, az R.J. Reynolds 1989-ben kelt és azóta, bírósági döntés alapján nyilvánosságra került belső dokumentuma a következőképpen fogalmazott: "Mi a cigarettaüzletben vagyunk érdekeltek és nem a sport bizniszben. A sportot arra használjuk fel, hogy a termékeinket propagáljuk. Akkor terjesztjük ki tevékenységünket egy területre, amikor egy eseménnyel kapcsolatban mérni tudjuk az eladásaink növekedését."

A kulcsszó az "eladás növekedése". A dohányipar vezetői ugyanis tökéletesen tisztában vannak azzal, hogy a cigaretta minden második rendszeres használójának idő előtti halálát okozza, megöli. Ha nem lenne utánpótlás, ha a meghaltak helyére nem lépnének újabb áldozatok, rövidesen elfogynának a dohányosok, katasztrofálisan csökkenne a cigaretta eladás. Ennek megakadályozására toboroznak világszerte - és nálunk is - mindig újabb dohányosokat a gyerekek-fiatalok között.

A nemzetközi sportszervezetek és szövetségek felismerték a sport és a dohányzás által reprezentált ideálok, célok összeférhetetlenségét. A NOB, a FIFA, a FIA és más szervezetek "dohánymentes" rendezvényekkel segítik elő a játékok tisztaságát - valóságos és átvitt értelemben is. A nyári és téli olimpiai játékokat követően a 2002. évi labdarúgó világbajnokság is "dohánymentes” lesz. A hazai sportvezetők és sportolók közös célja a magyar sport tisztaságának megvédése. Tartsuk távol a dohányipart sportpályáinktól, sportegyesületeinktől.

Nyújtsunk segítséget a dohányzó sportolóknak a cigarettázás abbahagyásához, teljesítményük javításához - ez a fajta "dopping" nem tilos, hanem ajánlatos!